’n Besoek aan die Stedelijk Museum De Lakenhal in Leiden enkele jare gelede was ’n vanselfsprekende keuse nadat ek sedert 2001 vir twee jaar aan Kaapse VOC-dokumente ‘blootgestel’ was. Dié dokumente stel ’n mens aan ’n vroeërtydse wêreld bekend en verleen aan jou toegang tot die rykdom wat in die wye rompe van die retoerskepe tussen Europa en die Verre-Ooste verseil is. Veral die stowwe soos armoesijn, baftas, bethille, gilang, karsaai, salampoeris en ander kosbare Oosterse sy en satyn het in my verbeelding uit die skeepsvraglyste afgerol in kleurvolle massas mooi. Wat die kleurvolheid betref, het ek ’n soortgelyke gevoel in die Lakenhal ervaar hoewel met ’n ordelike verskil, aangesien die tekstielsoorte daar in netjiese en hanteerbaare stroke en lengtes uitgestal word.